《炎居苦俗因入萧山养病张子成郊园》
明代·陈鹤

炎天病起厌逢迎，借尔深山且避名。
偶对野翁忘出处，暂随农侣话阴晴。
林猿乞果时穿木，海月窥人夜过城。
赖有流泉能灌圃，隔窗时见药苗生。

作者简介：（?—1560）明浙江山阴人，家居南京，字鸣轩，一字九皋，号海樵，一作海鹤，又作水樵生。嘉靖四年举人，袭其祖军功，官绍兴卫百户，非素志，因弃官称山人。自少时即博览奇帙名帖。曾得奇病，乃自学为医，七年而愈。工诗善画，水墨花草最为超绝。有《海樵先生集》、《越海亭诗集》。